Datum: 8. 8. 2023

S P O R O Č I L O Z A J A V N O S T

**POPLAVE - POSTOPKI RAVNANJA IMETNIKOV ŽIVALI / IZVAJALCEV DEJAVNOSTI, PRIZADETIH V POPLAVAH**

**Ljubljana, 8. avgust 2023 – Ministrstvo za kmetijstvo, gozdarstvo in prehrano - Uprava za varno hrano, veterinarstvo in varstvo rastlin (UVHVVR) je pripravila posebna navodila oziroma postopke ravnanja imetnikov rejnih živali / izvajalcev dejavnosti, ki so bili prizadeti v poplavah.**

**Postopki ravnanja imetnikov rejnih živali/izvajalcev dejavnosti, prizadetih v poplavah**

1. **Postopek odjave poginjenega goveda**

Če se najde kadaver (truplo živali), mora imetnik/izvajalec dejavnosti oz. najditelj kadavra poklicati Veterinarsko higiensko službo (VHS), ki bo poskrbela za odvoz in priglasitev pogina v Centralni register goveda (CRG). Imetnik/izvajalec dejavnosti mora po ustaljenem postopku poskrbeti še za priglasitev odhoda v CRG. Kontakti VHS so dostopni na povezavi: <https://www.vf.uni-lj.si/podrocje/veterinarsko-higienska-sluzba>

1. **Postopek odjave izgubljenega goveda**

Če je imetnik/izvajalec dejavnosti izgubil žival, mora izgubo priglasiti pooblaščeni veterinarski organizaciji ali na Upravo za varno hrano, veterinarstvo in varstvo rastlin (UVHVVR) - Sektor za identifikacijo in registracijo ter informacijske sisteme (SIRIS) po elektronski pošti ([info.sir@gov.si](mailto:info.sir@gov.si)) ali po pošti. Obvezni podatki, ki jih mora priglasiti, so: identifikacijska številka živali, datum izgube, G-MID odhoda in razlog odhoda. Potni list za govedo mora vrniti na UVHVVR-SIRIS. Če je potni list izgubljen ali uničen, mora to pripisati obveznim podatkom.

1. **Postopek priglasitve premika goveda, drobnice, prašičev ali kopitarjev na drugo lokacijo/v drug hlev:**

* če je imetnik/izvajalec dejavnosti **govedo** preselil na drugo lokacijo/v drug hlev, ki je še ni registriral (nima G-MID-a), mora priglasiti premik na UVHVVR-SIRIS po el. pošti ([info.sir@gov.si](mailto:info.sir@gov.si)) ali po pošti. Obvezni podatki, ki jih mora priglasiti, so: identifikacijska številka živali, datum premika, G-MID odhoda in podatki o novi lokaciji (poštni naslov, če ta ne obstaja, pa geografske koordinate lokacije ali podatki iz katastra (katastrska občina, parcela);
* v primeru premika **individualno označene** **drobnice** na drugo lokacijo/v drug hlev imetnik/izvajalec dejavnosti postopa enako kot pri govedu, v primeru **skupinsko označene drobnice ali prašičev** pa mora priglasiti: SIŠ (skupinska identifikacijska številka), število živali, datum premika, G-MID odhoda in podatki o novi lokaciji (poštni naslov, če ta ne obstaja, pa geografske koordinate lokacije ali podatki iz katastra (katastrska občina, parcela);
* v primeru premika **kopitarjev** na drugo lokacijo/v drug hlev za več kot 30 dni, se mora imetnik/izvajalec dejavnosti obrniti na Veterinarsko fakulteto - [Kliniko za zdravstveno varstvo in rejo konj](https://www.vf.uni-lj.si/podrocje/selekcija-konj) oz. Kobilarno Lipica. Če nova lokacija/drug hlev še ni registriran (nima G-MID-a), mora priglasiti premik na UVHVVR-SIRIS po el. pošti ([info.sir@gov.si](mailto:info.sir@gov.si)) ali po pošti.

1. **Postopek ravnanja v primeru izgube drugih živalskih vrst:**

* **uničenje čebelnjaka** mora čebelar priglasiti na UVHVVR-SIRIS po el. pošti ([info.sir@gov.si](mailto:info.sir@gov.si)) ali po pošti. Obvezni podatki, ki jih mora priglasiti, so: številka čebelnjaka, KMG-MID. Tablico za označevanje čebelnjakov mora vrniti po pošti na UVHVVR-SIRIS. Če je tablica izgubljena ali uničena, mora to pripisati obveznim podatkom;
* **izguba prašičev**: imetnik/izvajalec dejavnosti mora datum izgube in število živali vpisati v evidence, ki jih vodi na obratu/gospodarstvu;
* **izguba** **drobnice**: imetnik/izvajalec dejavnosti mora v primeru izgube individualno označenih živali v Centralni register drobnice priglasiti odjavo živali na kraja/izguba po že ustaljenem postopku ali na UVHVVR-SIRIS po el. pošti ([info.sir@gov.si](mailto:info.sir@gov.si)) ali po pošti; za ostalo drobnico mora v evidence, ki jih vodi na obratu/gospodarstvu, vpisati datum izgube in število živali;
* **izguba kopitarjev**: imetniki/izvajalci dejavnosti/lastniki kopitarjev se morajo v primeru izgube kopitarjev obrniti na organ izdaje identifikacijskih dokumentov Veterinarsko fakulteto - [Kliniko za zdravstveno varstvo in rejo konj](https://www.vf.uni-lj.si/podrocje/selekcija-konj) oz. Kobilarno Lipica. Kontakti so dostopni na povezavi: <https://www.gov.si/teme/identifikacija-kopitarjev/>

1. **Zakol goveda v klavnicah brez potnih listov**: v izjemnih primerih lahko uradni veterinarji na klavnicah odobrijo zakol goveda brez spremljajočega potnega lista. Izjava o prehranski varnosti, ki mora spremljati govedo, ni del potnega lista za govedo. 2. odstavek 17. člena Pravilnika o identifikaciji in registraciji goveda (Uradni list RS, št. [50/16](http://www.uradni-list.si/1/objava.jsp?sop=2016-01-2187) in [68/19](http://www.uradni-list.si/1/objava.jsp?sop=2019-01-2995)) določa, da se lahko v nujnih primerih, ko je ogroženo življenje ali zdravje živali oziroma zaradi zaščite živali pred mučenjem, kar oceni veterinar, ki izvaja javno veterinarsko službo, opravi premik goveda brez potnega lista.

Imetnik/izvajalec dejavnosti mora potni list za govedo dostaviti v klavnico takoj, ko ga najde. Če ugotovi, da je potni list uničen/izgubljen, o tem prav tako obvesti klavnico. Dvojnikov potnih listov zaklanih živali UVHVVR ne izdaja, zato ga ni potrebno dodatno naročiti.

Če mora imetnik/izvajalec dejavnosti v zakol v klavnico oddati govedo brez ušesnih številk, izgubljenih v poplavi, pred transportom v klavnico obvesti uradnega veterinarja območnega urada (OU) UVHVVR. Kontakti OU UVHVVR so dostopni na povezavi:

<https://www.gov.si/novice/2023-08-05-poplave-kontakti-uprave-rs-za-varno-hrano-veterinarstvo-in-varstvo-rastlin-za-nosilce-dejavnosti/>

**POMEMBNO: vse navedene izjeme oz. postopki veljajo izključno za imetnike / izvajalce dejavnosti, ki so bili prizadeti v poplavah.**

**UVHVVR je za sprejemanje vprašanj v zvezi s poplavami, ki se nanašajo na njeno delovno področje, danes vzpostavila poseben elektronski naslov:** [**poplave.uvhvvr@gov.si**](mailto:poplave.uvhvvr@gov.si.)**.**

\* \* \*